Marianne Jelved (RV), 2012-05-30:
Ja, ja, de kan være meget, meget anderledes end det, vi har oplevet i dag.
Derfor har jeg tænkt mig sådan at koncentrere mig lidt om Venstre, og nu har jeg lige været henne at fedte for Venstres generaler, der sidder yderst på rækken, og har fået slik af dem, så nu er humøret rigtig godt.
Og jeg har spurgt Venstre, som jo er opfinderen af opsat folkepension, om, hvad jeg egentlig får ud af at få opsat folkepensionen.
Det er slet ikke så dårligt.
Det kan anbefales.
Det er sådan set en rigtig god investering at få den opsat og blive ved med at arbejde, uanset alt muligt andet.
Det sagde jeg bare for at opmuntre, for nu vil jeg så sige, at jeg jo har dyrket Venstre lidt, siden jeg sidst var på talerstolen, og fundet nogle rigtig gode citater fra Venstres formand.
Og jeg mener det.
I en video på www.venstre.dk den 25. maj 2012
, og det er dog ikke så lang tid siden,
siger hr. Lars Løkke Rasmussen – og jeg citerer: Venstre har valgt side; vi vil en skattereform, der skaber arbejdspladser og holdbar vækst.
Vi er klar, er regeringen det også?
Så har vi en historisk mulighed for at lave en skattereform med perspektiv for danskere og Danmark.
Vi har slet ikke råd til at lade være.
Citat slut.
Det kunne være sagt af mig.
Det er et rigtig godt udspil, og hr. Lars Løkke Rasmussen fortsætter i samme video på www.venstre.dk den 25. maj 2012 – og jeg citerer: Beskæftigelsesfradraget skal forbedres markant, så det bedre kan betale sig at arbejde.
Topskatten skal ændres, så langt de fleste danske lønmodtagere slipper fri og får en lavere marginalskat.
Og en ny erhvervsskattepakke skal sikre, at danske virksomheder igen kan skabe arbejdspladser og holdbar vækst.
Citat slut.
Det ligner næsten strukturen i det skattereformforslag, regeringen lige har lagt frem.
Der er faktisk noget at bygge på; der er nogle fælles takter i det her, som jeg synes er ganske interessante.
Og så har jeg et lidt ældre citat fra hr. Lars Løkke Rasmussen, formand for Venstre.
Det er fra Den Korte Avis den 29. januar 2012, og det er godt nok også nogle måneder siden, men dog alligevel ikke så lang tid siden – og jeg citerer: »Så hvis vi sagde: »Vi vil kun være med, hvis I sænker skattebyrden«, ville vi næppe have udsigt til noget resultat.
Det ønsker jeg ikke.
Derfor vil vi afvente, at regeringen kommer med et udspil om det ...«.
Citat slut.
Det er sådan set også et ganske godt citat.
Det kan jeg bedre lide end noget af det, jeg har hørt i dag, om, at Venstre vil insistere på at få en skattelettelse, altså en skattebyrdesænkning i størrelsesordenen 13 mia. kr.
Det er penge, som vi jo har helt andre planer med, nemlig at øge uddannelse og forskning og andre centrale ting ud over de 0,8 pct., som vi har reserveret til en stigning i det offentlige forbrug hen over de næste år.
Det handler ikke så meget om partierne herinde, men om Danmark og danskernes muligheder i fremtiden.
Så vil jeg meget kort sige om trepartsforhandlingerne, at det jo er en tradition, som vi har haft, for uanset regeringsfarve har der været trepartsforhandlinger.
Og det er også et godt udtryk for det samme, som jeg synes man kan sige om den økonomiske politik, der har været gældende gennem tiden med lidt forandringer undervejs, fordi der har været forskellige regeringer, siden Schlüterregeringerne startede i 1982.
Trepartsforhandlingerne er også en del af den danske kultur og den danske tradition, og derfor ønsker jeg regeringen og arbejdsmarkedets parter, de andre parter, der skal være med i forbindelse med de trepartsforhandlinger, der skal gennemføres nu, held og lykke.
Og jeg håber meget på Folketingets partiers bidrag til, at det også kan lykkes, og derfor har jeg fundet et citat igen fra hr. Lars Løkke Rasmussen, som siger følgende til BT den 25. maj 2012 – og jeg citerer: »Vi medvirker meget gerne til at skaffe nogle friske milliarder, men vi har også det grundsynspunkt, at skaffer man dem, så skal de bruges til dels at gøre Danmark stærkere – altså uddannelse og forskning – og så ville det også være helt på sin plads, hvis nogle af pengene blev sendt tilbage til danskerne.«
Citat slut.
Det er jo i virkeligheden også en meget afbalanceret udtalelse.
De citater vil jeg altså gemme og erindre mig i den kommende tid, hvor vi skal forhandle store ting, som har afgørende indflydelse på vores fremtid.
Man skal være opmærksom på, at man ikke ved, om chancen kommer igen på et andet tidspunkt, og det ville jo være ærgerligt, hvis man forspildte den.
Det sidste, jeg vil gøre, er at reklamere for dagens udgivelse, nemlig regeringens resultater, og jeg håber, der sidder en hel masse seere ude i landet, som ser den her titel: »Regeringens resultater – Folketingsåret 2011/12«.
Og man bliver helt stakåndet, når man læser i den.
Jeg vil bare anbefale, at man ser, hvad der faktisk er kommet ud af det arbejde, der er sket herinde, og som Folketinget som helhed har været med til.
Det kan vi alle sammen være glade for og stolte af.
Så med disse manende ord vil jeg ønske gode forhandlinger.